Éyɔŋ mə ngáwóg bíbúg bí kwî wa ânyu, mə ngádí ńkɔ̄bɔ̄ wóe ǹdíán, lə́ tɔ̄á ma dzǎm miǹtag, dzǎm yā ńnə́m wásamba ma ábum ai dɔ́, amú bə́ yómolo ma á dzwé dóe, ǎ Ńtondôbə, Zambá yǎ miǹkunda. 17Mǎ ndzí kig tɔbɔ á sí ai bod bə́ ḿpkálí, mə̌ ngabɔ fyanga ai bɔ́, ngul dzoe e ngátə́le ma oyǎb ai bɔ́, amú ō ngávə́ ma bidzoo abuí. 18Ású dzé mīńtyé myáma mí nə́ təge ai súg, ású dzé ávə̄ŋ dámā á nə́ təge ai asyé, ású dzé á nə́ təge lɛd ? Yə ǒ ńtɔa yǎ ma anə́ ótotóŋ wádug bod ai mvəŋ, o manaŋa héle ai esəb ? 19Ńdɔ̄ á Ńtondôbə ǎ yalan nâ: Ngə́ wadúgan ai mvús, ngə́ mabadə dúgán sɔ́ ai wa, wayi badə́ dúgán nɔ̌ŋ ésīé dzóe á mís máma. Ngə́ wabódō é dzóm é nə́ ai m̀fí, o dzogé édzí é nə́ təge ai m̀fí, ǹkɔ́bɔ̄ wóē wâyi bɔ̌ éńgwáma. Bod bâyi sɔ́ ai bɔ́ bə́bēn ábə wa, sə̌ kig wǎ wāyi kə ábə̄ bɔ́. 20Mayi wa tə́le anə́ ḿfǐm bikie á mís mə́ áyɔŋ dí; bâyi lúman ai wa, təge ai é mod ǎ sum wa abɔ́ŋ á sí, amú mə nə ai wa nə́ mə́ kāmán ai wa, mə́ kōde wa, ma Ǹtondôbə̌ mākɔ́bɔ̄ nálā. 21Mayi wa kode á mɔ́ bizilingǎn, mə fámí wā á mɔ́ míńgə́ngɛ́d.